Ńdɔ̄ Mósɛs a ngásám ńtūm wóé á sí Egîptɛn á yób ńdɔ Ǹtondôbə a ngálóm évūndū é sɔ̂ á ńtólē dzób, ńdɔ̄ é ngávun ǹgúmā ńtíé ámǒs ai ǹgúmā ńtíé álú. Á kídí ē kələ lénde, evúndū é man yǎ sɔ́ ai bitandág. 14Ńdɔ bitandag bí ngábɛ́d bí tɔ̄bɔ̄ ńnam Égîptɛn ósə̄ á yób, bí dzálá ńnam ósə. Amalá bitandag á bá ndzí kig tám yēn nālá ósúsúa, á bá ndzí kig bǎd yēn nālá á mvús. 15Ńdɔ̄ bí ngáyaman ai ǹnam ósə, ǹnam ó ńtɔ̄á á túd ai bitandág. Ńdɔ̄ bí ngádí élɔ̄g yā ńnam ai bíbūmá bísə̄ yā mə̄tâg mə́ ngálíg á bīlé, dzóm təgě fə lígi é fulan ai kíé tɔ á mə̄fúb tɔ á bīlé yā ńnam Égîptɛn ósə. 16Ńdɔ Farawóŋ á ngāvôl lóē Mósɛs bân Áron, nyé nâ: Mə̌ bɔ̄ fɔ̄ɔ̄ Ńtondôbə Zambá wāān ábē, ai mína bə́bēn fə. 17Ńdɔ̄ hḿ étɔ̄á dzī, á ńkogolán, yə́bə́gân tə́ mā dúgán dzu éyɔŋ dzí, mǐ kōgólán ai Ǹtondôbə Zambá wāān nə́ á vāa ma áwú dī. 18Ńdɔ̄ Mósɛs a ngákódō ábə Farawóŋ, a kwíí á ńsəŋ, ǎ ngakogolan ai Ǹtondôbə. 19Ńdɔ Ǹtondôbə a ngáfɔlan evúndu, a lómó ngul evúndū máŋ yā é ngátíndi bitandág, é kə́ bya woa á Máŋ mávie, tɔ etandág dzídzīá yá ndzí kig lígī á ńkɔŋ ńnam Égîptɛn ósə. 20Dá, ńdɔ Ǹtondôbə a ngávə́ ńnə̄m Farawóŋ álɛ̌d, nyé təge fɔ̄ɔ̄ yə́bə̄ naa a dzoge bɔ́n bə́ Ísraɛ̂l.